Aḥmed Djenadi d yiwen ger iwaziwen imenza n tiliẓri tamaziɣt. D aneɣmas, d amseḍru n isura d tesgilin n tiliẓri s tutlayt tamaziɣt tazwawt. D mm-is n Bgayet, ilul deg tallit n ṭṭrad-nni mgal Fṛansa, deg useggas n 1957. D ababat n ṣaṭ (7) n derya.
Yelmed tussna n tiɣin d usenzi, ɣur-s agerdas deg tussnasḍent i d-yewwi deg useggas 1974. Imi ur yezmir ad iṛuḥ ad ikemmel almud-is di beṛṛa, acku, deg tallit-nni (1978), adabu n Bumedyen, yesnulfa-d ula d tuffɣa ɣer beṛṛa n tmurt yessefk-as ttriḥ. D ayen yeǧǧan Aḥmed Ǧeadi ad ikemmel taɣuri-innes s tebratin tammudi n kuẓt (4) n iseggasen deg yiwen uɣerbaz n Lyon deg Fṛansa anda i d-yewwi agerdas n CED (Agerdas n Umaẓẓay Amussnasḍen). Ssyin akkin yeṭṭef amkan d amussnasḍen, d anemhal n tedrimt, d aqerru ɣef yiwen n tkebbanit n lebni almi d aseggas n 1984. Seg ssyin d assawen, yuɣal ixeddem ɣer yiman-is, yeṭṭef tawuri tilellit daymen d taɣult n lebni armi d ass-a.
Yebda amahil deg weḥric n tiliẓri deg useggas n 1980, takamirat « Super 8 » deg ufus, s wayes-s i yeṭṭef ddeqs n tugniwin, iṛupurtajen yekles yeffer-iten d cfayat. Deg 2001, deg webrid-is ɣer tmurt n Franṣa, yemlal-d d yiwen uwaziw n tiliẓri tamaziɣt BRTV, Muḥend Tafarka, deg unafag Abane Remḍan n Bgayet, dɣa iɛreḍ-it ɣer Rradyu. Iɛedda-d din yerna-d deg tiliẓri. D timlilit i s-d-yeldin tawwurt ad yuɣal ula d netta d awaziw n tiliẓri-a. S tmussni-innes deg taɣult n weskar n tugniwin, d teqbaylit-is, d yiwen ger iwaziwen yufraren n BRTV. Seg wass-nni, yal dduṛt, yessewjad-d yiwet n tesgilt s wezwel : tamurt-iw, ar ass-a. Yedda ɣef tudrin d temdin n tmurt n Leqbayel, yeṭṭef-d tugniwin, yefka assawaḍ i yimezdaɣ. Iga ideweniyen s teqbaylit, mačči d yiwen, ama i yisertanen am uneɣlaf amenzu n Lzzayer Aḥmed Uyeḥya ; ama i yiɛeggalen n umussu n leɛrac, aqerru n twilayt n Bgayet ; ama i yinemhalen am winna n tesdawit n Bgayet Lǧudi Merabet, neɣ n tkebbaniyin tidamsanin, ama i yimezdaɣ n Bgayet. Lḥaṣun, kkes-d anda ur yewwiḍ akken ad yesekles tisgilin-is.
Tirmit-a deg tiliẓri d tikli-is ɣef tudrin n tmurt tewwi-as-d tikta nniḍen, d tikta yurzen iɣeblan n tmetti d tudert n yeqbayliyen n yal ass. Γef tesgilt tamurt-iw, yerna yuɣal yesuffuɣ-d isura. Asaru-is amenzu « Eziz akken yebɣa yilli », i d-yeffɣen deg useggas 2006, d asaru aɣezfan amezwaru i d-yeffɣen s tutlayt tamaziɣt tazwawt. D asaru n ṭam (8) n tedwilin. Tadrimt yessefken i weskar n usaru-a tusa-d seg lǧib n umeskar d tallelt i s-d-yekkan sɣur tkubaniyin CRISTOR n Lberǧ Buɛrariǧ, EPB n Bgayet, d SOVAC n Lezzayer tamanaɣt. Deg 2007, yessuffeɣ-d asaru nniḍen aɣezfan n mraw (10) n tedwilin iwumi i isemma « Ussan-nni ». Asaru nniḍen aɣezfan i tura yell-is, Ḥafsa Djenadi, yellan d tanelmadt deg tesdawit n 21 n yiseggasen, isem-is « Asirem ». Lebɣi n Mass Djenadi, d asuffeɣ n yisura deg tewsit-a « iɣezfanen », i iwulmen ad d-yeḥku ɣef temsal yurzen ɣer tmetti ladɣa timetti taqbaylit.
Sin isura nniḍen i d-yerna deffir wigi akken ɣer tḥawact n yisura s teqbaylit, yiwen d asaru aɣezfan « Yura deg wenyir » n wugar n ssaɛa, ma d wayeḍ d asaru awezlan s wezwel « Terra tmara » (26 ̎ ). Aneggaru-a dɣa d asaru ɣef yiwet n tedyant yeḍran s tidet deg temdint n Bgayet. U mazal lxir ɣer sdat !
Racid At Aɛli-U-Qasi
kab_Latn kab_Latn kab_Latn kab_Latn kab_Latn kab_Latn